Spider-Man

Ο **Spider-Man** (ελληνική μεταφορά: **Άνθρωπος Αράχνη**, πραγματικό όνομα: **Peter Benjamin Parker**) είναι φανταστικός χαρακτήρας βιβλίων κόμικ της αμερικανικής εκδοτικής εταιρείας Marvel Comics. Δημιουργήθηκε από τους Σταν Λι και Στιβ Ντίτκο. Πρωτοεμφανίστηκε ως χαρακτήρας στο 15ο τεύχος του περιοδικού *[[Amazing Fantasy|Amazing Adult Fantasy]]* (το συγκεκριμένο τεύχος εκδόθηκε με το όνομα *Amazing Fantasy* τον Αύγουστο του 1962), ενώ το πρώτο περιοδικό αποκλειστικά με ιστορίες του ήταν το *[[The Amazing Spider-Man]]* (πρώτη έκδοση τον Μάρτιο του 1963).

Τη δεκαετία του *1960*, κατά τη διάρκεια της οποίας άρχισαν να δημοσιεύονται οι ιστορίες του Spider-Man, τα κόμικς υπερηρώων επιφύλασσαν μόνο δευτερεύοντες ρόλους για τους εφήβους χαρακτήρες. Ο Spider-Man ανέτρεψε την άνω πρακτική, παρουσιάζοντας έναν έφηβο ήρωα "με προσωπικές ανασφάλειες, φόβο απόρριψης και αίσθηση μοναξιάς, με τον οποίο μπορούσαν να ταυτιστούν οι νεαροί αναγνώστες". 

Η εταιρία Marvel εξέδωσε πληθώρα σειρών κόμικς με πρωταγωνιστή τον Spider-Man, με κύρια τη σειρά *The Amazing Spider-Man*. Με την πάροδο των ετών, ο χαρακτήρας του Πίτερ Πάρκερ εξελίχθηκε από ντροπαλός μαθητής Λυκείου σε εξωστρεφή φοιτητή πανεπιστημίου, αργότερα σε καθηγητή και στα τέλη της δεκαετίας του 2000 σε ελεύθερο επαγγελματία φωτογράφο. Επίσης έχει γίνει μέλος της ομάδας υπερηρώων Εκδικητές.

## Ιστορία

Το 1962, η επιτυχία των Fantastic Four και άλλων χαρακτήρων, ώθησαν τον συντάκτη και βασικό συγγραφέα της Marvel, Σταν Λι, στην αναζήτηση μίας νέας ιδέας για ένα κόμικ υπερηρώων. Ο ίδιος έχει πει ότι η ιδέα για τον Spider-Man προέκυψε από τη μεγάλη ζήτηση του εφηβικού αναγνωστικού κοινού για κόμικς και την επιθυμία να δημιουργηθεί ένας χαρακτήρας με τον οποίο θα μπορούσαν να ταυτισθούν οι έφηβοι. Στην αυτοβιογραφία του ο Λι μνημονεύει ένα περιοδικό τσέπης με αστυνομικές ιστορίες υπό τον τίτλο *Η Αράχνη* ως επίδραση στη γένεση της αρχικής ιδέας, ενώ σε πολλές συνεντεύξεις του έχει δηλώσει ότι εμπνεύστηκε το χαρακτήρα παρακολουθώντας μία μύγα να σκαρφαλώνει σε έναν τοίχο, προσθέτοντας στην αυτοβιογραφία του ότι έχει πει αυτή την ιστορία τόσες φορές που είναι πλέον αβέβαιος κατά πόσο ίσχυε στην πραγματικότητα. Ο σχεδιαστής Ντίτκο σε ένα άρθρο του 1990, δίνει μία πιο κοινότοπη εκδοχή της αρχικής έμπνευσης.


“Σε μία συζήτηση για τον Spider-Man, ο Σταν είπε ότι του άρεσε το όνομα Hawkman, αλλά η DC είχε ήδη ένα τέτοιο όνομα και έναν χαρακτήρα. Η Marvel θα προσέθετε τον Ant-Man [και τη Wasp] κι έτσι θα είχε την κατηγορία των εντόμων (στην πραγματικότητα η αράχνη δεν είναι έντομο). Αυτό θεωρώ ότι ενέπνευσε τον Σταν για το όνομα του χαρακτήρα.”
 

Ο Λι προσέγγισε τον εκδότη της Marvel Μάρτιν Γκούντμαν για να εξασφαλίσει έγκριση για τον χαρακτήρα. Σε μία συνέντευξη του 1986, περιέγραψε σε λεπτομέρεια τα επιχειρήματα που χρησιμοποίησε για να κάμψει τις αντιρρήσεις του Γκούντμαν.  Ο Γκούντμαν συμφώνησε να επιτρέψει στον Λι να δοκιμάσει τον Spider-Man στο επερχόμενο τελευταίο τεύχος της σειράς επιστημονικής φαντασίας *[[Amazing Fantasy|Amazing Adult Fantasy]]*, που για εκείνο το τεύχος μετονομάστηκε σε *Amazing Fantasy* #15 (Αυγ. 1962).

Ο Τζακ Κέρμπι, σε συνέντευξή του το 1982, ισχυρίσθηκε ότι ο Λι είχε μικρή μόνο εμπλοκή στη δημιουργία του χαρακτήρα και ότι δημιουργήθηκε από τον Κέρμπι και τον Τζο Σάιμον, που τη δεκαετία του '50 είχαν προτείνει έναν ήρωα υπό την ονομασία Ασημένια Αράχνη για το κόμικ Black Magic της Crestwood αλλά ο εκδοτικός οίκος έπαυσε τη λειτουργία του πριν το δημοσιεύσει.  

Ο Σάιμον, στην αυτοβιογραφία του το 1990, απορρίπτει τα όσα έλεγε ο Κέρμπι, ισχυριζόμενος ότι οι απαρχές του ονόματος δεν εντοπίζονταν στο Black Magic, αλλά σε προηγούμενο δημιούργημα του ιδίου υπό το όνομα Spider-Man (και αργότερα "Ασημένια Αράχνη"), με μετέπειτα συμμετοχή του Κέρμπι στον σχεδιασμό και τις δυνάμεις του ήρωα. Ο Σάιμον αργότερα δήλωσε ότι ο χαρακτήρας αυτός αποτέλεσε τη βάση για να δημιουργήσει στις αρχές του 1959 τον υπερήρωα Μύγα (αγγλικά: The Fly) για τα Archie Comics. 

## Βιογραφία
* **Τα πρώτα βήματα**. Στην πρώτη του εμφάνιση, ο Πίτερ Πάρκερ παρουσιάστηκε ως έφηβος από το Forest Hills του Queens στη Νέα Υόρκη, ο οποίος δέχθηκε δάγκωμα από μία ραδιενεργό αράχνη κατά τη διάρκεια ενός πειράματος. Αποκτά δυνάμεις και αρχικά επιχειρεί να αναδειχθεί σε τηλεοπτικό αστέρι. Εντούτοις αποτυγχάνει να σταματήσει έναν κλέφτη, ο οποίος μερικές εβδομάδες αργότερα σκοτώνει τον θείο του τον Ben. Μαθαίνοντας ότι η μεγάλη δύναμη συνεπάγεται μεγάλη ευθύνη, ο Spider-Man γίνεται διώκτης του εγκλήματος. Μετά το θάνατο του θείου του, εκείνος και η θεία του αντιμετωπίζουν έντονα οικονομικά προβλήματα κι έτσι ο Πίτερ αρχίζει να εργάζεται ως φωτογράφος στη Daily Bugle πουλώντας φωτογραφίες στον Τζέι Τζόνα Τζέιμσον, ο οποίος μέσα από την εφημερίδα του δαιμονοποιεί το alter ego του ήρωα, παρά το γεγονός ότι ο Spider-Man έσωσε τον γιο του. Η φήμη του στο σχολείο δεν ήταν καλύτερη και είχε προβλήματα με τον συμμαθητή του Φλας Τόμσον. Μη μπορώντας να βρει πληρωμένη δουλειά με τους Fantastic Four, άρχισε να πουλά φωτογραφίες του Spider-Man, ιδέα την οποία πήρε από μία αγγελία της εφημερίδας για φωτογραφίες του Γύπα. Βρέθηκε επίσης στη Φλόριντα όπου συνάντησε τον Κερτ Κόνορς. Ο Κέρτ Κόνορς, πειραματιζόταν με ένα εμβόλιο το οποίο είχε σκοπό να επαναφέρει χαμένα ανθρώπινα άκρα, αλλά είχε πολλά και διάφορα γονίδια ερπετών (τα ερπετά έχουν την ικανότητα να ανακτούν κομμένα άκρα). Τo εμβόλιο μετέτρεψε τον καλό γιατρό στον Lizard, με τον οποίο ο Spidey είχε μια τρομερά βίαιη μάχη αλλά τελικά κατάφερε να επαναφέρει τον Κερτ. Πολεμώντας και νικώντας πολλούς εχθρούς όπως τους Doctor Doom, Sandman, Electro και Doc Ock, βρήκε την πρώτη του αγάπη. Η Μπέτι Μπραντ ήταν γραμματέας στη *Daily Bugle* και γοητευμένη από τον κίνδυνο που περιτριγύριζε τον Πίτερ και τις φωτογραφίες που τραβούσε.
* **Το ρίσκο και ο κυνηγός**. Καθώς αρχίζει να μάχεται το έγκλημα, ο Πίτερ συνειδητοποιεί ότι είναι δύσκολο να ισορροπεί ανάμεσα στην προσωπική του ζωή και τις περιπέτειές του ως μασκοφόρου ήρωα. Οι εχθροί του διαρκώς θέτουν σε κίνδυνο τη ζωή των αγαπημένων του προσώπων και ο Πίτερ το αντιλαμβάνεται όταν ο αδελφός της Betty, Bennet πεθαίνει από τις σφαίρες της μαφίας του Blackie Gaxton τον οποίο ο Spider-Man αντιμετώπισε. Έτσι, χώρισε με την Betty και αυτή άρχισε να βγαίνει με τον όμορφο ρεπόρτερ Ned Leeds. Άλλοι εχθροί του Spider-Man ήρθαν στο προσκήνιο όπως ο Molten Man, ο Green Goblin και οι Enforcers. Αυτό, σε συνδυασμό με την κακή κατάσταση στην οποία βρισκόταν η θεία του (η οποία θεραπεύτηκε χάρη σε μια μεταμόσχευση αίματος του οποίου δότης ήταν ο Πίτερ) του έφερε νέα προβλήματα. Το κυριότερο από αυτά ήταν ότι οι 5 μεγαλύτεροι εχθροί του (Mysterio, Sandman, Vulture, Electro, Kraven), υπό την ηγεσία του Doc Ock δημιούργησαν τους Sinister Six. Με ευφυΐα και θέληση, ο Spidey τους νίκησε όλους, έναν προς έναν. Εν τω μεταξύ, ο Jameson ανέβασε το κυνήγι του Spider-Man σε ένα νέο επίπεδο, χρηματοδοτώντας το πείραμα του Dr. Farley Stillwell, το οποίο μετέτρεψε τον ντετέκτιβ MacDonald Cargan στον Scorpion. Παρόλα αυτά, η μεταμόρφωση ήταν μη ανατρέψιμη και σύντομα ο Scorpion στράφηκε εναντίον του J.J, ο οποίος όχι μόνο συνέχισε τις δυσφημήσεις, αλλά και χρηματοδότησε τον πρώτο αραχνοκυνηγό του Spencer Smythe. Χρησιμοποιώντας τις μηχανικές του γνώσεις, ο Spider-Man κατέστρεψε τον κυνηγό.
* **Η "φοιτητική" ζωή**. Αφού αιχμαλώτισε τον Μolten Man, ο Πίτερ πήρε επιστημονική υποτροφία για το πανεπιστήμιο του Empire State όπου συνάντησε τον Harry Osborn και τη Gwen Stacy. Αρχικά, οι δύο έφηβοι νόμιζαν ότι ο Πίτερ ήταν αλαζόνας άλλα στην πραγματικότητα, ο Πίτερ ανησυχούσε για τη θεία του. Η May είχε παρενέργειες από τη μεταμόσχευση αίματος, το οποίο καθώς ήταν ραδιενεργό, τη σκότωνε. Ο Dr.Connors δημιούργησε ένα αντίδοτο, το ISO-36 το οποίο θα έσωνε τη May. Στο δρόμο προς το νοσοκομείο, ο Doctor Octopus παγίδεψε τον ήρωα σε μια υπόγεια αίθουσα. Ο Spider-Man ακινητοποιήθηκε κάτω από σωρούς συντριμμιών, με το νερό των εγκαταστάσεων να έχει βγει από τους σωλήνες και να ανεβαίνει. Συγκεντρώνοντας όλο του το ψυχικό σθένος, τη δύναμη και τη θέλησή του, ο Spider-Man σήκωσε τα συντρίμμια και πήγε το αντίδοτο στη θεία του. Μετά από αυτό, ο Πίτερ συμφιλιώθηκε με τον Harry και τη Gwen. Μαζί με τον Flash (ο οποίος πήρε αθλητική υποτροφία), η παρέα είχε για στέκι το καφενείο "Coffee Bean". Επειδή όμως τίποτα καλό δεν κρατά πολύ, ο Green Goblin επέστρεψε και ανακάλυψε την ταυτότητα του Spider-Man. Επίσης, συνέβη και το αντίστροφο και ο Πίτερ συντετριμμένος είδε ότι κάτω από τη μάσκα του κακοποιού βρισκόταν ο πατέρας του Harry, Νοrman Osborn. Μετά από μια μάχη σε ένα εργοστάσιο χημικών, ο Norman έπεσε σε ηλεκτρικά καλώδια και χημικά, που του προκάλεσαν μερική αμνησία και στο τέλος ο Οsborn δεν θυμόταν καθόλου τον Green Goblin ούτε ότι ο ίδιος ήταν ο κακοποιός. Αργότερα, οι Εκδικητές κάλεσαν τον Spider-Man στην ομάδα τους, αλλά μετά από μία μάχη με τον Hulk, ο Spidey αποφάσισε ότι είναι καλύτερα μόνος του.
* **Όχι πια**. Προσπαθώντας να αποφύγει το τυφλό του ραντεβού με τη ανιψιά της γειτόνισσας της θείας του, τελικά η May τον έπεισε. Έχοντας στο μυαλό του τα χειρότερα, ο Πίτερ συνάντησε για πρώτη φορά τη Μary-Jane Watson. Προς μεγάλη του έκπληξη, η κοπέλα ήταν τρομερά όμορφη. Παρόλα αυτά, το πρώτο τους ραντεβού δεν κατέληξε καλά και ο Πίτερ μαζί με τη Mary-Jane βρέθηκαν στη μοτοσυκλέτα του πρώτου και έφεραν βόλτα όλη την πόλη για να τραβήξουν φωτογραφίες του Rhino. Ο Πίτερ επίσης μετακόμισε στο διαμέρισμα του Harry αλλά ακόμα και με τη νέα του ανεξαρτησία, η υγεία της θείας του, οι βαθμοί του που έπεφταν και οι σχέσεις του που έπαιρναν την κάτω βόλτα, ο νέος αποφάσισε να μην είναι πια Spider-Man και παράτησε τη στολή του στα σκουπίδια. Περνώντας χρόνο με τους συγγενείς και φίλους και διαβάζοντας για το Πανεπιστήμιο, η εγκληματικότητα χτύπησε κόκκινο με τον Kingpin (Wilson Fisk) να προσπαθεί να πάρει τον έλεγχο όλου του εγκληματικού υποκόσμου. Σώζοντας έναν πολίτη που έμοιαζε με τον θείο του από δύο ληστές, ο Πίτερ ανανέωσε τον όρκο του στον Βen και ξανάγινε ο Άνθρωπος Αράχνη.
* **Αγάπη, Υποστήριξη και... Πλύση Εγκεφάλου**. Παρά το γεγονός ότι έβγαινε συχνά με τη Mary-Jane, ο Πίτερ τελικά κατέληξε με τη Gwen. Ο πατέρας της Gwen ήταν αστυνόμος και έκανε εντατική έρευνα στον Spider-Man και ανέκρινε τον Πίτερ για τις φωτογραφίες που τραβάει για την εφημερίδα. Ο άντρας έγινε ένας από τους σημαντικότερους υποστηρικτές του Spider-Man. Ο αστυνόμος αργότερα δέχτηκε πλύση εγκεφάλου από τον Κingpin , για να κλέψει μία πέτρινη επιγραφή η οποία λεγόταν ότι έκρυβε το μυστικό της νεότητας. Ο Kingpin τελικά κατάφερε να κλέψει την πέτρα αλλά ο Spidey την πήρε πίσω και την εμπιστεύτηκε στον αστυνόμο Stacy. Αργότερα, ο μαφιόζος Silvermane έστειλε τον μισθοφόρο Ηerman Schultz γνωστό ως Shocker για να πάρει πίσω την πέτρα. Ο Silvermane διάβασε την επιγραφή και δημιούργησε ένα ελιξήριο το οποίο είχε δράση κάτι παραπάνω από νεανική, καθώς ο μαφιόζος έγινε κάτι λιγότερο από μωρό, καθώς από αυτό το στάδιο και μετά συρρικνωνόταν συνεχώς μέχρι που εξαφανίστηκε εντελώς. Μέρες αργότερα, ο Πίτερ βρήκε αποκόμματα εφημερίδων στο πατάρι του που έλεγαν ότι οι γονείς του ήταν ένοχοι για κατασκοπία εναντίον της Αμερικής. Ο Πίτερ απέδειξε το αντίθετο και αντιμετώπισε τον Albert Malik(Red Skull). Ο Πίτερ ερχόταν όλο και πιο κοντά με τη Gwen και η σχέση τους μεγάλωνε αλλά κλονίστηκε. Ο πατέρας της κοπέλας σκοτώθηκε όταν τον πλάκωσε μια καμινάδα καθώς ο αστυνόμος έσωσε ένα μικρό παιδί. Πεθαίνοντας, ο άντρας είπε στον Spider-Man "να είναι καλός με τη Gwen".
* **Όταν ο θάνατος έχει ρέντα**. Έχοντας χάσει έναν από τους μεγαλύτερους υποστηρικτές του, με τη Gwen να κατηγορεί τον Spider-Man για το θάνατο του πατέρα της και με τον Harry να εθίζεται στα ναρκωτικά, ο Πίτερ αποφάσισε να περάσει την υπόλοιπη ζωή του με τη Gwen και δημιούργησε ένα φίλτρο για να απαλλαγεί από τις αραχνοδυνάμεις. Αντίθετα, το παρασκεύασμα του έδωσε δύο παραπάνω ζευγάρια χέρια. Την περίοδο αυτή, αντιμετώπισε τον Morbius, ανάρρωσε από τα αποτελέσματα του φίλτρου και εμπόδισε τον Kraven να κάνει τη Gwen βασίλισσά του. Στο μεταξύ, ο Norman άρχισε να υποκύπτει ξανά στην ταυτότητα του Green Goblin και να κατηγορεί τον Πίτερ για τον εθισμό του γιου του. Ο Green Goblin απήγαγε τη Gwen και την έριξε από τη γέφυρα του George Washington. Ο Spider-Man, κατάφερε να την πιάσει με τον ιστό του, αλλά η απότομη παύση της πτώσης, της έσπασε το λαιμό. Εξοργισμένος και με απίστευτα εκδικητική διάθεση, ο Spider-Man ακολούθησε τον Goblin στο κρησφύγετο και τον ξυλοκόπησε σχεδόν μέχρι θανάτου αλλά κράτησε την τελευταία γροθιά, σκεπτόμενος ότι εάν τον σκότωνε, θα γινόταν και αυτός ένας κοινός δολοφόνος και αρκέστηκε στην φυλάκισή του. Ο κακοποιός όμως δεν ήταν τόσο ελεήμων και προσπάθησε να σκοτώσει τον ήρωα με το μηχανικό του ανεμόπτερο (glider). Όμως η αραχνοαίσθηση του Spider-Man χτύπησε και αυτός έσκυψε και το glider κάρφωσε τον Goblin στο στήθος. Παρόλα αυτά, ο ίδιος ομολογεί ότι νόμιζε ότι ο θάνατός του Goblin θα σήμαινε κάτι περισσότερο, αλλά τον άφησε άδειο, εξαντλημένο και λίγο περισσότερο μόνο.
* **Το πάρα πολύ (2 Spider-Man για παράδειγμα), πάντα κάνει κακό**. Έχοντας βοηθήσει τον γιο του J.J.J. να ξαναγίνει φυσιολογικός (από λυκάνθρωπος), ο Πίτερ ταξίδεψε μέχρι το Σαν Φρανσίσκο για να ξεχάσει τη Gwen όπου συνάντησε για πρώτη φορά τον Punisher (τιμωρός) ο οποίος είχε σταλθεί για να σκοτώσει τον Spider-Man από τον νέο κακοποιό Jackal (τσακάλι). Ο Green Goblin επέστρεψε αλλά αυτή τη φορά πίσω από τη μάσκα ήταν ο Ηarry Osborn, ο οποίος είχε δει τη στιγμή κατά την οποία ο πατέρας του καρφώθηκε από το glider. Το σχέδιο του ήταν να απαγάγει τα σημαντικότερα πρόσωπα στη ζωή του Πίτερ καθώς ήξερε ότι αυτός ήταν ο Spider-Man, αλλά ο Πίτερ τον σταμάτησε. Στο μεταξύ, αποκαλύφθηκε ότι ο Jackal ήταν ένας καθηγητής από το πανεπιστήμιο του Πίτερ, ονόματι Miles Warren. Ο Miles ήταν ερωτευμένος με τη Gwen και κατηγορούσε τον Spider-Man για το θάνατό της. Έχοντας πάρει δείγματα αίματος από την Gwen και τον Spider-Man , δημιούργησε κλώνους και των δύο. Τα δείγματα και η τεχνολογική υποστήριξη προερχόντουσαν από έναν αινιγματικό Ευρωπαϊκό τύπο, τον Scrier ο οποίος είχε μισθωθεί από τον Norman Osborn ο οποίος είχε επιζήσει και έμενε στην Ευρώπη. Ο Spider-Man κατάφερε να νικήσει τον κλώνο, αλλά σοκαρίστηκε όταν είδε τον κλώνο της μεγαλύτερής του αγάπης. Η μάχη ήταν αρκετά σκληρή αλλά στο τέλος και ο κλώνος και ο Jackal (επίσης κλώνος) θεωρήθηκαν νεκροί και ο κλώνος της Gwen έφυγε για μια δική της ζωή.
* **Πολύ κακό για το τίποτα**. Νέοι εχθροί έκαναν την εμφάνισή τους όπως ο Will'ο The Wisp, ο Stegron, ο Rocket Racer και ένας νέος Green Goblin ο οποίος ήταν ο ψυχίατρος του Harry. Ο Πίτερ έκανε πρόταση γάμου στη Mary-Jane, την οποία όμως η κοπέλα αρνήθηκε και μετακόμισε στη Φλόριντα. Ενώ ο Πίτερ δεν προχωρούσε ούτε μπρος ούτε πίσω συναισθηματικά, οι φίλοι του μόνο στάσιμοι δεν έμειναν: ο Flash συναντιόταν με μια κοπέλα, την Sha Shan, ο Ηarry Osborn παντρεύτηκε την Liz Allan και η Betty παντρεύτηκε τον Ned. Με ήδη ραγισμένη καρδιά, ο Πίτερ έμαθε ότι η θεία του πέθανε. Στην πραγματικότητα, ήταν θέατρο. Η Μay κρατιόταν όμηρος από τον διαρρήκτη που σκότωσε τον θείο του Πίτερ. Ο διαρρήκτης συνεργαζόταν με τον Mysterio ο οποίος δημιούργησε την οφθαλμαπάτη του θανάτου της May για να βρουν έναν θησαυρό που ήταν κρυμμένος στο σπίτι των Πάρκερ. Τρομερά θυμωμένος, ο Πίτερ βρήκε τον διαρρήκτη και του αποκάλυψε ότι ήταν ο ανιψιός του άντρα που σκότωσε και ότι ήταν ο Spider-Man. Από το σοκ, ο διαρρήκτης έπαθε καρδιακή προσβολή, η οποία τον σκότωσε. Αργότερα, έχοντας ελευθερώσει τη θεία του, αυτή του είπε ότι ο θησαυρός υπήρχε αλλά και ότι είχε φαγωθεί από σκόρους.
* **Τα μετά της αποφοίτησης.** Μετά την αποφοίτησή του, ο Πίτερ συνέχισε το διάβασμα και δέχτηκε μια θέση βιοχημικού για να διδάξει και ταυτοχρόνως απολύθηκε από την εφημερίδα από έναν νευριασμένο J.J.. Την ίδια περίοδο, ο Spidey βοήθησε τον Μichael Morbius ο οποίος χτυπήθηκε από κεραυνό ενώ έπινε το ραδιενεργό αίμα ενός δείγματος του Πίτερ, που είχε ξεμείνει από τον Jackal. Το συμβάν άφησε τον Μorbius σε μια κατάσταση για λύπηση και ο Spider-Man ήθελε να τον βοηθήσει. Τα πράγματα όμως δεν πήγαν όπως έπρεπε. Όταν ο Connors πρωτοθεραπεύτηκε από τον Lizard, ένα ποσοστό ραδιενέργειας χτύπησε τον Πίτερ το οποίο μετά από αυτό το συμβάν με τον Morbius, πολλαπλασιάστηκε. Και επειδή ο Connors έπαιξε με γονίδια ερπετών, η ραδιενέργεια μεταμόρφωσε τον Spider-Man σε Spider-Lizard. Ο Spider-Lizard ήταν τρομερά ανεξέλεγκτος και όταν βγήκε στην πόλη προκάλεσε πανδαιμόνιο, μέχρι που ο Connors τον επανέφερε.
* **Λάσπη στα μάτια.** Ο Πίτερ προσπαθούσε να βάλει μια τάξη στον τομέα "σχέσεις". Κατά τη διάρκεια του πανεπιστημίου είχε πολλές ανεπιτυχείς σχέσεις, μερικές από τις οποίες κατέληξαν σε εξωφρενικά αποτελέσματα. Μια κοπέλα, που είχε καταφέρει να τον γοητεύσει και ήταν γείτονάς του, στην ουσία ήταν μέλος των Frightful Four. Η Debra Whitman έδειξε σημάδια σχιζοφρένειας από τις φορές που ο Πίτερ την παράτησε για να σώσει κάποιον τυχόντα. Αντιπάθησε αμέσως μια κοπέλα στην καινούργια εφημερίδα (Daily Globe) όπου δούλευε, την Lance Bannon. Η θεία May βρήκε έναν καινούργιο "μνηστήρα", τον Nathan Lubensky και η Debra παράτησε τον Πίτερ. Αργότερα, ο JJJ, έχοντας συνέλθει από την παράνοια που του προκάλεσε ο επιστήμονας Jonas Harrow, προσέλαβε και πάλι τον Πίτερ, ο οποίος αντιμετώπισε την ένωση των Sandman και Hydroman, το Mud-Thing, ένα τεράστιο ον από λάσπη και τρομακτικά δυνατό. Όταν οι δύο κακοποιοί χωρίστηκαν, ο Sandman κλονίστηκε από την εμπειρία και αποφάσισε να πάρει τον ίσιο δρόμο. Οι Osborn ξαναμπήκαν στη ζωή του Πίτερ, με τον Harry να έχει παντρευτεί την Liz Allen. Η Liz είχε έναν ετεροθαλή αδελφό, ο οποίος έχοντας πέσει σε ένα εργαστηριακό διάλυμα, απόκτησε ολόχρυσο δέρμα το οποίο του προσέδιδε υπερδυνάμεις. Έτσι, γνωστός πια σαν Molten Man αντιμετώπισε τον Spider-Man, ο οποίος γνώρισε τoν Cloak και την Dagger, δύο διώκτες του εγκλήματος που απόκτησαν δυνάμεις όταν επάνω τους δοκιμάστηκαν κάποια ενισχυτικά ναρκωτικά. Ο Spidey επίσης γνώρισε την Black Cat (Felicia Hardy) και εξαιτίας ενός μεταλλαγμένου ονόματι Brainchild μεταλλάχθηκε ξανά σε Man-Spider (ένα παραμορφωμένο αραχνοειδές με ανθρώπινο ανάστημα).
* **Και άλλος καλικάντζαρος;**  Αυτή την περίοδο, ο Spidey τα βρήκε σκούρα αντιμετωπίζοντας τον Juggernaut και έτσι παράτησε τη δουλειά του βοηθού στο σχολείο. Επίσης, παραβρέθηκε με άλλους υπερήρωες στο θάνατο του Captain Marvel, στον δορυφόρο του Κρόνου, Τιτάνα, και στην μετενσάρκωση του καινούργιου (Monica Rambeau) και βοήθησε την θεία του να μετακομίσει πίσω στο Forest Hills. Αποκάλυψε την ταυτότητα του στην Debra για να την απαλλάξει από την σχιζοφρένεια της, η οποία όμως δεν το πίστεψε, πιστεύοντας ότι ο Πίτερ ντύθηκε έτσι επίτηδες με ένα νοικιασμένο κουστούμι για να την επαναφέρει. Μετά από αυτό, ο Spider-Man και η Black Cat βρέθηκαν στη μέση ενός πολέμου ανάμεσα στον Doc Ock και την Owl. Κανένας από τους δύο ήρωες δεν βγήκε αλώβητος από αυτό. Η Felicia πυροβολήθηκε από τους άνδρες του Οck μέχρι θανάτου και κοιτάζοντας την στο κρεβάτι του νοσοκομείου, ο Πίτερ κατάλαβε πως πραγματικά αισθάνεται για αυτή. Η αστυνόμος De Wolff της έδωσε αμνηστία ενώ μετά από μια ληστεία τραπέζης, ο κακοποιός έπεσε πάνω σε ένα από τα μυστικά κρησφύγετα του Green Goblin. Έδωσε την τοποθεσία σε έναν μυστηριώδη άντρα ο οποίος μετά σκότωσε τον κακοποιό και ανέλαβε την ταυτότητα του Hobgoblin. Ο Spider-Man όμως ήταν έξω από τα κυβικά του Hobgoblin, για αυτό ο κακοποιός χρησιμοποίησε τη φόρμουλα για την υπεράνθρωπη δύναμη, την αντοχή και την ταχεία ίαση του Green Goblin. Πρώτα όμως την τέσταρε σε έναν μπράβο ονόματι Lefty Donovan για να δει τις παρενέργειες και τον υπνώτισε ώστε να πιστεύει ότι αυτός είναι ο Hobgoblin. Αργότερα, ο άντρας σκότωσε το πειραματόζωό του, όταν ο Spider-Man έφτανε κοντά στην αλήθεια.
* **Η σχέση με το Μαύρο.** Ενώ η σχέση με την Black Cat εξελισσόταν, η Mary Jane ξαναγύρισε. Γεμάτος από αμφιβολίες, ο Πίτερ σταμάτησε να διδάσκει. Έκανε διάλειμμα από την έρευνά του για τον Hobgoblin και επισκέφτηκε ένα παιδί με λευχαιμία. Αποκάλυψε την ταυτότητά του στο παιδί που είχε λίγο χρόνο ζωής. Έκανε το ίδιο και με τη Black Cat μόνο που η αντίδραση δεν ήταν αυτή που περίμενε. Η Cat αντέδρασε με τρόμο μπροστά στον όχι και τόσο δημοφιλή Πίτερ με μάλλον άσχημο τρόπο, θέλοντας μόνο να αγαπάει τον Spider-Man. Με τον Hobgoblin να τον εκβιάζει, ο J.J.J παραδέχτηκε την ανάμιξή του στη δημιουργία του Scorpion και παραιτήθηκε από κύριος εκδότης της εφημερίδας του. Στη μάχη μεταξύ του Spider-Man και του Ηοbgoblin, οι δύο κατέληξαν στο ποτάμι Hudson και μόνο ο ήρωας βγήκε στην επιφάνεια, με τον κακοποιό να θεωρείται πνιγμένος. Αργότερα, η Black Cat κατηγορώντας τον εαυτό της για το γεγονός ότι ο Πίτερ έφαγε πολύ ξύλο κατά τη διάρκεια μίας μάχης με τον Mr.Hyde και την Cobra, απέκτησε υπερδυνάμεις με την βοήθεια του Kingpin. Ανάμεσα στις δυνάμεις όμως, υπήρχαν και παρενέργειες "κακής τύχης", για τις οποίες δεν ανέφερε τίποτα στον Πίτερ και αυτό ήταν κακό χτύπημα στη σχέση τους. Μετά από αυτά, ο Spider-Man, μαζί με άλλους υπερήρωες και υπερκακοποιούς στάλθηκαν στον Battleworld από τον Beyonder, ένα διαγαλαξιακό όν που μελετούσε την ανθρώπινη συμπεριφορά. Όταν ο πόλεμος τελείωσε, ο Spider-Man γύρισε πίσω στη Γη με μια καινούργια κατάμαυρη στολή. Η στολή λειτουργούσε με το μυαλό και αργότερα ο Πίτερ με τη βοήθεια του Mr. Fantastic ανακάλυψε ότι ουσιαστικά είναι ένας εξωγήινος και θέλει τον Πίτερ για ξενιστή. Ο Spidey την έβγαλε με το ζόρι, πράγμα που δεν άρεσε στον εξωγήινο και τον ξεγέλασε για να ξανασυνδεθεί μαζί του, σώζοντας τη ζωή του Πίτερ από συμπόνοια, λίγο πριν πεθάνει. Μετά από αυτό, προτού η Felicia προλάβει να χωρίσει τον Πίτερ, την χώρισε αυτός, μη μπορώντας να ζήσει με την ιδέα ότι η κοπέλα είναι ερωτευμένη μόνο με το άλλο του εγώ, με τα ψέματά και το γεγονός ότι συνεχώς ρισκάρει τη ζωή της.
* **Τα ίχνη που βρέθηκαν και χάθηκαν**. Ο Πίτερ υιοθέτησε μια ραμμένη μαύρη στολή από τη Felicia και η σχέση του με την Mary-Jane έφτασε σε άλλο επίπεδο. Η κοπέλα ήταν αρκετά ώριμη και τίμια, και σόκαρε τον Πίτερ όταν του είπε ότι γνωρίζει τη διπλή του ταυτότητα και αυτός μοιράστηκε τα μυστικά της δύσκολης ζωής του. Μαζί με αυτόν και οι ζωές των άλλων προχώρησαν: ο J.J παντρεύτηκε μία γιατρό, τη Marla Madison και ο Ηarry έκανε παιδί με την Liz, τον μικρό Νοrmie. Ο Spider-Man κατάφερε να βγει νικητής σε μια μάχη εναντίον του Firelord, ενός πρώην προάγγελου του Galactus, με την ικανότητα να καταστρέψει έναν ολόκληρο πλανήτη. Ο Ned Leeds έπιασε τον Flash να φλερτάρει με τη γυναίκα του(Βetty Brant) και αργότερα ο Flash βρέθηκε να είναι ο Hobgoblin. Η κατηγορία ήταν ψεύτικη προφανώς και κατά σύμπτωση οι πράκτορες του Foreigner δολοφόνησαν τον Νed ενώ ο Ηobgoblin ήταν ακόμα στην ενεργό δράση. Η εξήγηση ήταν ότι ο Νed ήταν όντως ο Hobgoblin και ένας άντρας ονόματι Jason Macendale είχε βρει τον εξοπλισμό του Leeds.
* **Ο Γάμος και οι συνέπειες**. Άλλος ένας υποστηρικτής του Πίτερ, η αστυνόμος Jean De Wolff σκοτώθηκε από τα πυρά ενός κακοποιού ονόματι Sin-Eater εξαιτίας της κακής τύχης με την οποία είχε φορτωθεί από την Cat. Προκειμένου να γλυτώσει από τις παρενέργειες της τύχης, ο Spider-Man ζήτησε βοήθεια από τον Dr. Strange ο οποίος τον απάλλαξε από την κατάρα. Χωρίς όμως να το ξέρει, μαζί με τις παρενέργειες της τύχης αφαίρεσε και τις δυνάμεις της Felicia τη στιγμή που τις χρειαζόταν, κάνοντάς την να συμμαχήσει με τον Foreigner για εκδίκηση. Ο Πίτερ ξαναέκανε πρόταση γάμου στην Mary-Jane και αυτή τη φορά η γυναίκα δέχτηκε. Η τελετή ήταν υπέροχη αν και ο γαμπρός και η νύφη άργησαν εξίσου να φτάσουν στον γάμο. Αργότερα, η Μ-J έμαθε από πρώτο χέρι τι σημαίνει να είσαι σύζυγος υπερήρωα, όταν ο Kraven αναισθητοποίησε τον Spider-Man, τον έθαψε ζωντανό και για τις δύο εβδομάδες που ο Πίτερ έμεινε κλεισμένος στο φέρετρο, ο παρανοϊκός κυνηγός του πήρε την στολή. Θέλοντας να δείξει ότι είναι καλύτερος από τον αντίπαλό του, ο Κraven πήρε τη θέση του Spider-Man σαν υπερήρωας και νίκησε τον Vermin(έναν κακοποιό που εναντίον του ο Πίτερ είχε χάσει), προτού γυρίσει στην έπαυλή του, βάλει μια καραμπίνα στο στόμα του και τινάξει τα μυαλά του στον αέρα.
* **Η επιστροφή του... κουστουμιού**. Η εξωγήινη στολή του Πίτερ γύρισε έχοντας έναν νέο ξενιστή, τον δημοσιογράφο Edward Charles Brock. Αποκαλώντας τον εαυτό του Venom, ξέροντας ποιος κρύβεται πίσω από τη μάσκα και θέλοντας εκδίκηση για το ότι έμεινε χωρίς δουλειά εξαιτίας του ήρωα (η μεγαλύτερη ιστορία του Brock αποδείχτηκε λανθασμένη χάρη στον Πίτερ), ο Venom μπήκε στο φρεσκοπαρμένο σπίτι της Μ-J και του Πίτερ και τρόμαξε την γυναίκα ώστε ο άντρας της να πάρει το μήνυμα. Ο Spider-Man έψαξε να τον βρει αλλά όντας πιο δυνατός, ο Venom τον άφησε λιπόθυμο. Όταν ξύπνησε, ο Spidey βρήκε τον εαυτό του δεμένο με ιστό σε μια καμπάνα εκκλησίας. Όταν θα πέρναγε μια ώρα, η καμπάνα θα χτυπούσε και τον θα έλιωνε. Αφού ελευθερώθηκε από τους ιστούς, παρέσυρε τον Venom στην οροφή του καμπαναριού από όπου τον έριξε. Ο Βrock παρήγαγε ιστό από την στολή του για να σταματήσει την πτώση του και ο Spider-Man με την σειρά του τον έκοβε μέχρις ότου η στολή εξασθένησε και ο Venom τσακίστηκε στο έδαφος. Μετά από αυτό, ο Πίτερ ξεφορτώθηκε το μαύρο ραμμένο του κοστούμι εξαιτίας της τραυματικής εμπειρίας της γυναίκας του. Τα προβλήματα της M-J όμως δεν τελείωσαν εκεί. Η Μary ήταν πια Super-Model (αυτό επέτρεψε στο ζευγάρι να πάρει ένα καινούργιο διαμέρισμα) και ο ιδιοκτήτης συγκροτημάτων πολυκατοικίας Jonathan Caesar ήταν φανατικός θαυμαστής της. Της προσέφερε το διαμέρισμα για να την απαγάγει αλλά όταν απέτυχε, πήρε εκδίκηση κάνοντας έξωση στους Πάρκερ και φροντίζοντας ώστε η Mary-Jane να μην ξαναπροσληφθεί σαν μοντέλο. Το γεγονός ότι ο βοηθός συντάκτης της Bugle, Joe Robertson, ήταν εν γνώση ορισμένων φόνων που είχε διαπράξει ο παιδικός του φίλος Lonnie Thompson ή αλλιώς Tombstone (ταφόπλακα), τον έστειλε στην φυλακή. Ριζικές αλλαγές δέχθηκε και η ζωή των Πάρκερ. Ο Πίτερ και η M-J ξαναμετακόμισαν σε ένα διαμέρισμα στο Σόχο, ακριβώς πάνω από την οικογένεια Οsborn και ο μνηστήρας της Μay έμαθε ότι είχε μόνο 6 μήνες ζωής. Η Μ-J προσλήφθηκε σαν ηθοποιός σε μια σαπουνόπερα και η Felicia, που δεν της κάθισε καθόλου καλά το γεγονός ότι ο Πίτερ παντρεύτηκε, άρχισε μια σχέση με τον Flash Thompson απλά για να του ραγίσει την καρδιά. Αφού ο Spider-Man υπήρξε εφήμερος φορέας της δύναμης Enigma, μετά συνέβη το ακριβώς αντίθετο και ξανάγινε άνθρωπος εξαιτίας του Chameleon. Αφού πολέμησε με μια σπείρα γνωστών και αγνώστων, κατάφερε με την βοήθεια της Felicia να πάρει πίσω τις δυνάμεις του αλλά η γυναίκα χρειάστηκε να θυσιάσει τις δικές της στην προσπάθεια. Στην ίδια περίοδο, ο τωρινός Hobgoblin(Jason Macendale) ενώθηκε με έναν δαίμονα ο οποίος δημιούργησε τον Demogoblin. Μαζί με αυτόν, αντιμετώπισε και το κατοικίδιό του, τον Doppelganger, μια τερατώδη παραλλαγή του Spider-Man καθώς και την Shriek, μια πρώην χρήστη και πωλήτρια ναρκωτικών η οποία είχε αποκτήσει υπερδυνάμεις από την σκοτεινή διάσταση του Cloak. Ο Brock δραπέτευσε από την φυλακή με την βοήθεια του εξωγήινου του ο οποίος από ότι φαίνεται ήταν έγκυος. Το "νεογνό" έμεινε στην φυλακή όταν ο γονέας του, Venom, το έσκασε. Για ξενιστή, βρήκε τον συγκρατούμενο του Βrock, τον ψυχοπαθή δολοφόνο κατά συρροή Cletus Cassady. Ο Cassady, τώρα πια γνωστός ως Carnage (μακελειό),συνέχισε το δολοφονικό του πανηγύρι, σκοτώνοντας στην κυριολεξία όποιον βρεθεί στον διάβα του. Χρειάστηκαν οι συνδυασμένες δυνάμεις του Spidey και του Venom για να τον βάλουν φυλακή. Μόνο που δεν έμεινε εκεί για πολύ. Ο Carnage δραπέτευσε από το ίδρυμα όπου ήταν κλεισμένος και συμμάχησε με τους Shriek, Demogoblin, Doppelganger και μαζί σκότωσαν έναν τρομερά μεγάλο ανθρώπων προτού σταματηθεί από μια ομάδα υπερηρώων συγκροτημένη από τον Spider-Man και τον Venom. Ο Harry Osborn υπέκυψε ολοκληρωτικά στην ταυτότητα του Green Goblin αλλά τελικά, αφού ταλαιπώρησε τρομερά τον Spider-Man, πέθανε πειραματιζόμενος μια καινούργια φόρμουλα.

## Υπερδυνάμεις και εμπειρία
Η αράχνη που δάγκωσε τον Πίτερ είχε χτυπηθεί με ραδιενέργεια η οποία μετάλλαξε τον γενετικό της κώδικα. Με το δάγκωμα, το δηλητήριο εισχώρησε στο αίμα του Πίτερ και προκάλεσε επίσης μετάλλαξη η οποία απλώθηκε σε όλους τους ιστούς του σώματός του. Οι πιο αξιοσημείωτες αλλαγές σημειώθηκαν στον μυϊκό και νευρικό ιστό και στον μεταβολισμό του. Ο μυϊκός ιστός του Πίτερ βελτιώθηκε και σε σύγκριση με αυτούς των ολυμπιακών αθλητών οι οποίοι είναι συνήθως ικανοί να σηκώσουν 2 φορές το βάρος τους, ο δικός του ιστός τον είχε αρχικά ικανό να σηκώσει 5 τόνους. Με τα χρόνια, ο αριθμός των τόνων που μπορούσε να σηκώσει αυξήθηκε στους 25. Μετά τα γεγονότα του *[[Spider-Man: The Other|The Other]]*, ο Spider-Man είναι ικανός να σηκώσει το διπλάσιο σε βάρος. Οι γροθιές του είναι ικανές να σκοτώσουν έναν συνηθισμένο άνθρωπο, για αυτό κάθε φόρα που αντιμετωπίζει έναν κακοποιό χωρίς υπερδυνάμεις χρησιμοποιεί ένα μέρος μόνο των δυνάμεών του. Σε πλήρη δύναμη ο Πίτερ ήταν ικανός να ανοίξει τρύπα στο κράνος του Iron Man όπως φάνηκε στο *[[The Amazing Spider-Man|The Αmazing Spider-Man]]* #544. Οι ιστοί των μυών του δεν ήταν οι μόνοι που αναπτύχθηκαν. Οι μυϊκοί ιστοί των ποδιών του δυνάμωσαν κατά ένα τεράστιο βαθμό πράγμα που του επιτρέπει να πραγματοποιεί άλματα μεγάλων αποστάσεων. Γενικώς, οι μύες καθώς και οι τένοντες  του σώματός του εκτός από δυνατότεροι έγιναν και ελαστικότεροι. 
Ανάμεσα στις δυνάμεις που απέκτησε ήταν και η αναρρίχηση.  

Ο Spider-Man είναι ικανός να κολλήσει και να αναρριχηθεί σε οποιαδήποτε επιφάνεια, εκτός από εκείνες που τυχαίνει να γλιστρούν, με την προϋπόθεση να μην είναι υπό την επίδραση ουσιών που ακυρώνουν αυτή τη δυνατότητά του, όπως ειδικές κολοκύθες του Green Goblin (βλ. *The Amazing Spider-Man* #98). Χρησιμοποιώντας τα δάχτυλά των χεριών και των ποδιών του, ο Spider-Man είναι ικανός όχι μόνο να σκαρφαλώσει σε επιφάνειες οποιασδήποτε κλίσης αλλά και να τρέξει σε αυτές, κάνοντας την αναρρίχηση γρηγορότερη. Η ικανότητα αυτή μπορεί να εξηγηθεί είτε με το γεγονός ότι τα δάχτυλά του έχουν μικροσκοπικά πόδια αράχνης στην επιφάνεια τους, είτε με ανάπτυξη στατικού ηλεκτρισμού ανάμεσα στα δάχτυλά και στην επιφάνεια. Μετά από ένα φιλί από την Queen, η ικανότητά αυτή επεκτάθηκε και σε άλλα μέρη του σώματός του, μέχρι και στο πρόσωπό του. Επίσης, μετά το *The Other*, ο Spidey ήταν ικανός να κολλήσει στον τοίχο μέχρι και με την πλάτη του. Εάν ο Spidey ξεκολληθεί δια της βίας από το τοίχο, τότε πιθανόν τα σημεία του τοίχου στα οποία ήταν κολλημένα τα δάχτυλά του, θα ξεκολλήσουν μαζί τον ίδιο. Η ικανότητα αυτή είναι τόσο δυνατή που ο Πίτερ είναι ικανός να εκτοξεύσει μια μπάλα του μπάσκετ χρησιμοποιώντας μόνο ένα δάχτυλο. Η μέγιστη δύναμη των δαχτύλων του φτάνει μέχρι μερικούς τόνους. 
 
Μετά τα γεγονότα του *Disassembled*, ο Spider-Man είναι ικανός να δημιουργήσει ιστό οργανικής προέλευσης, ο οποίος αποτελείται από μετάξι αρκετά ισχυρό που συγκρίνεται με τα σύρματα που χρησιμοποιούνται για να συγκρατούν γέφυρες. Αντίθετα με τον σύνθετο μέχρι τότε ιστό, ο οργανικός ήταν μεγαλύτερης ανθεκτικότητας και πολύ μεγαλύτερης διάρκειας ζωής. Για την ακρίβεια, ο οργανικός ιστός διαλυόταν μετά από μια εβδομάδα. Πιέζοντας την παλάμη του με τα δύο μεσαία δάχτυλα, ο Πίτερ είναι ικανός να εκτοξεύσει ιστό του οποίου η ανθεκτικότητα εξαρτάται από την υγεία και τη διατροφή του. Όσο πιο πολύ πιέζει την παλάμη του, τόσο περισσότερες στρώσεις ιστού προστίθενται στην εξερχόμενη ιστογραμμή. Ο ιστός εξέρχεται από 12 ανοίγματα στο δέρμα του, ένα μεγάλο και 11 μικρότερα γύρω από αυτό. Από το μεγάλο, προέρχονται οι ιστοί για να μετακινείται και για να τραβάει τους αντιπάλους του. Μετακινούμενος με τους ιστούς του, ο Spider-Man αναπτύσσει ταχύτητα 120 μιλίων την ώρα, κολλώντας τον ιστό του σε επιφάνειες κτιρίων, κάτι που δικαιολογεί γιατί ο Πίτερ δεν είχε ποτέ δίπλωμα οδήγησης. Επίσης χρησιμοποιώντας τον ιστό του, ο Spider-Man τραβά τους αντιπάλους προς το μέρος του, για μια κοντινή αντιμετώπιση. Τα υπόλοιπα 11 ανοίγματα χρησιμεύουν για τη δημιουργία κουκουλιών για αλεξίσφαιρες ασπίδες, για τη δημιουργία ιστών για ακινητοποίηση κακοποιών και για τη δημιουργία διχτυών για αλεξίπτωτα, τραμπολίνα για την απορρόφηση πτώσεων, για δημιουργία επιδέσμων, για γάντια από ιστό όταν πολεμά αντιπάλους που δεν πρέπει να αγγίζει και για να δημιουργεί μάσκες για να αναπνέει κάτω από το νερό. Χρησιμοποιεί και μια εφεύρεση του Ben Reilly, τις μπάλες ιστού οι οποίες ,αφού εκτοξευτούν, καλύπτουν εντελώς τον αντίπαλο με ιστό, μόλις τον αγγίξουν. Μετά το *The Other*, κάθε φορά που κάτι πιάνεται στον ιστό του, ο Spider-Man νιώθει μια δόνηση στα νεύρα του, όπως μια κανονική αράχνη. Χρησιμοποιώντας τον ιστό του μη σταματώντας καθόλου να ρίχνει για ορισμένα δευτερόλεπτα, κατάφερε να καλύψει (από την κορυφή μέχρι τα νύχια) και να ακινητοποιήσει τον Ιron Man. Η πυκνότητα του ιστού είναι τέτοια που αν δέσει όπλο στο χέρι κακοποιού και αυτός πυροβολήσει, το όπλο θα εκπυρσοκροτήσει ανάποδα, γεγονός που συμβαίνει τόσο συχνά ώστε ο Πίτερ δεν ξέρει αν «έριξε ιστό στη σφαίρα σου ή εκείνος έριξε σφαίρα στον ιστό του». Μετά το τέλος του *One More Day*, ο Πίτερ έχασε αυτή την ικανότητα και τώρα χρησιμοποιεί ξανά τους εκτοξευτές. 

Μετά το *Τhe Other*, ο Πίτερ βρέθηκε με κεντριά στο κάτω μέρος των χεριών του, ένα σε κάθε χέρι. Το κάθε κεντρί έχει μήκος γύρω στα 40 εκατοστά. Τα κεντριά αυτά εκκρίνουν ένα δηλητήριο που προκαλεί παράλυση, έχοντας ως στόχο τον νευρικό ιστό. Το δηλητήριο προκαλεί μεγάλη σύσπαση των νεύρων και ακινητοποιεί το θύμα για μερικές ώρες όταν το κεντρί εισχωρήσει ελάχιστα στο δέρμα. Με μεγαλύτερη εισχώρηση, το δηλητήριο μπορεί και να αποβεί θανατηφόρο. Η υπερδύναμη που ίσως κάνει τον Spider-Man να ξεχωρίζει είναι η έκτη του αίσθηση, η αποκαλούμενη και *αραχνοαίσθηση*. Η αραχνοαίσθηση είναι αυτή που κάνει τον Spider-Man τρομερά δύσκολο στόχο. Στην οποία περίπτωση ο Spider-Man γίνεται στόχος επίθεσης, νιώθει ένα γαργάλημα στον νωτιαίο μυελό. Αυτή είναι η αραχνοαίσθηση. Η αραχνοαίσθηση είναι επίσης ενορατική. Του επιτρέπει να δει τον κίνδυνο που τον στοχεύει, ακόμα και αν αυτός δε θα συμβεί αυτή τη στιγμή. Ανάλογα με το πόσο μεγάλος είναι ο κίνδυνος, το γαργάλημα είναι ανάλογου μεγέθους. Η αίσθηση εκτός από την επίθεση τον ειδοποιεί και για το από που προέρχεται η συγκεκριμένη επίθεση. Μπορεί κάλλιστα να αγνοήσει την αίσθηση του. Μετά το *Dissasembled*, η αραχνοαίσθηση του έγινε ακόμα πιο ευαίσθητη και ο Spider-Man είναι πολύ πιο συνδεδεμένος με το περιβάλλον του κάτι που τον καθιστά ακόμα πιο δύσκολο στόχο και όχι μόνο. Ο Spider-Man είναι τώρα ικανός να επικαλείται την αραχνοαισθησή του κατά βούληση, έχοντας καταφέρει να εντοπίσει ηθελημένα τον εκτελεστή της θείας του σε ένα σιδηροδρομικό σταθμό. Όντας και αυτός στον ίδιο χώρο με τον εκτελεστή, ο Πίτερ βασίστηκε στη συναισθηματική αντίδραση του κακοποιού (φόβος σε αυτή την περίπτωση) ώστε η έκτη του αίσθηση να τον ειδοποιήσει. Η αραχνοαίσθηση είναι αυτή που κυριολεκτικά σπρώχνει τον Spider-Man στην κατεύθυνση που θέλει όταν χρησιμοποιεί τον ιστό του για να μετακινείται. Η αραχνοαίσθηση αποτελεί σημαντικό στέλεχος του μαχητικού του στυλ καθώς ένα μεγάλο μέρος της γκάμας των επιθέσεων του είναι οι αντεπιθέσεις.

Μια άλλη υπερδύναμη που απέκτησε μετά το *The Other* είναι η νυχτερινή όραση. Η όραση του σε μέρη στα οποία το ανθρώπινο σώμα δεν μπορεί να ξεχωρίσει τίποτα, ο Spider-Man διακρίνει το περιβάλλον σε αποχρώσεις πράσινου. Μετά το φιλί της Queen, ο Spidey βρέθηκε με έναν σύνδεσμο με όλα τα αραχνοειδή. Μπορεί να αναγνωρίσει οποιοδήποτε είδος αράχνης ακόμα και αν δεν το έχει ξαναδεί ποτέ. Χάρη στο σύνδεσμό του κατάφερε να γλυτώσει από την Shathra, με χιλιάδες αράχνες να τον καλύπτουν χάρη στον σύνδεσμό του.

Χάρη στη ραδιενεργή φύση του αίματός του, ο Spider-Man έχει ανοσία στον βαμπιρισμό. Με άλλα λόγια, δεν μπορεί να μετατραπεί σε βρικόλακα.

Ένα άλλο πλεονέκτημα που παρουσιάζει το αίμα του, είναι ότι παρουσιάζει αντοχή στην ραδιενέργεια. Αυτό του επιτρέπει να απορροφήσει ποσότητες ραδιενέργειας και στην συνέχεια αφού τις διοχετεύσει στον οργανισμό του, να τις χρησιμοποιήσει για να προκαλέσει παραπάνω ζημιά. Με τον τρόπο αυτό κατατρόπωσε τον Morlun.

Χάρη στον ταχύ μεταβολισμό του, ο Spider-Man είναι ικανός να αναρρώνει από τραύματα πολύ γρηγορότερα από έναν συνήθη άνθρωπο. Τραύματα των οποίων η εξυγίανση διαρκεί μια εβδομάδα για ένα άτομο, στον Πίτερ η ανάρρωση διαρκεί 2 μέρες. Μαζί με τον μεταβολισμό του, η ανθεκτικότητα και η ελαστικότητα του σκελετού του αυξήθηκε. Οι τένοντες και οι συνδετικοί του ιστοί είναι δύο φορές πιο ελαστικοί από τους κανονικούς. Με όλα αυτά τα στοιχεία, ο Spider-Man μπορεί να πραγματοποιεί εναέρια ακροβατικά που του επιτρέπουν να ταξιδεύει γρηγορότερα με τους ιστούς του. Τέλος, όλες αυτές οι σωματικές αναβαθμίσεις του επιτρέπουν να έχει μια τρομερή αίσθηση ισορροπίας. Οι τρίχες στο σώμα του Πίτερ είναι τρομερά ευαίσθητες και μπορούν να ανιχνεύσουν το παραμικρό ίχνος αέρα σε οποιεσδήποτε συνθήκες και σε οποιοδήποτε μέρος. Ο Spider-Man έχει μεγάλη εμπειρία σε αυτό που κάνει ακόμα και αν δεν έχει εκπαιδευτεί άμεσα, έχοντας δουλέψει με μια πληθώρα υπερηρώων του σύμπαντος της Μarvel. Όταν μάχεται, συνηθίζει να πετάει αποφθέγματα και να κάνει αστεία, όχι μόνο για να αποσπάσει την προσοχή των εχθρών του αλλά και για να έχει εμπιστοσύνη στον εαυτό του. Με την εμπειρία του έχει καταφέρει να νικήσει αντιπάλους πολύ "έξω από τα κυβικά του" σε θέματα δύναμης και γνώσης όπως ο Firelord και ο Doctor Doom.

## Κοστούμια
Ακόμα και για υπερήρωας, ο Spider-Man άλλαξε κουστούμι αρκετές φορές. Στην πλειονότητά τους, οι στολές του προσέδιδαν νέες ικανότητες, οι οποίες μερικές φορές ήταν τρομακτικά δυνατές. 

* ** Κλασσική**. Το κανονικό του κουστούμι είναι μπλε και κόκκινο σπάντεξ με ιστούς στα κόκκινα μέρη. Τα παντελόνια είναι μπλε, ο θώρακας είναι κόκκινος, τα πλευρά, η πλάτη και το κάτω μέρος των χεριών μέχρι λίγο πριν τις παλάμες είναι μπλε. Η πλάτη της στολής έχει μια τεράστια κόκκινη αράχνη και υπάρχει μια μικρή μαύρη αράχνη στο στερνό. Τα μάτια της στολής είναι φτιαγμένα από γυαλί που δεν επιτρέπει στους άλλους να βλέπουν τα μάτια του αλλά αφήνουν τον ίδιο να βλέπει. Η μάσκα επίσης αλλάζει τη φωνή του, εξαιτίας του πάχους της ώστε κανείς να μην τον αναγνωρίζει και καλύπτει ολόκληρο το κεφάλι του. Οι κόκκινες μπότες του είναι φτιαγμένες από λεπτό υλικό ώστε να μπορεί να αναρριχάται στους τοίχους χωρίς πρόβλημα. Γενικά η στολή μπορεί να φορεθεί και κάτω από τα ρούχα ή να διπλωθεί και να αποθηκευτεί. nike 

thumb|Η συμβιωτική εξωγήινη στολή του Spider-Man 
* **Η εξωγήινη στολή**. Μια από τις πιο αξιοσημείωτες αλλαγές, όχι μόνο σε κουστούμι αλλά και στην ίδια τη ζωή του Πίτερ, προκλήθηκε από τη μαύρη συμβιωτική στολή του. Όταν ο Spider-Man βρέθηκε μαζί με άλλους υπερήρωες στον πλανήτη *Battleworld* (κόσμος του πολέμου), ο Hulk σύστησε τον Spidey σε μια τεράστια μηχανή. Η συσκευή αυτή αποκαθιστούσε κάθε είδος εξοπλισμού και λειτουργούσε με τη σκέψη. Όταν ο Spider-Man σκέφτηκε να αποκαταστήσει το κατεστραμμένο μπλε και κόκκινο κουστούμι του, η μηχανή του έδωσε μια μαύρη σφαίρα. Όταν αυτός την άγγιξε, η μαύρη ουσία από την οποία αποτελούνταν η μπίλια τον κάλυψε και ο ήρωας βρέθηκε με μια κατάμαυρη στολή. Η μαύρη στολή είχε μια πελώρια άσπρη χήρα στο στερνό της οποίας τα πόδια ενώνονται με μια χήρα στην πλάτη του και δύο άσπρα σημάδια σχήματος ημικυκλίου ένα σε κάθε χέρι. Η "μάσκα" είχε μάτια ίδιου μεγέθους και χρώματος με την κλασσική. Η στολή ενίσχυε την υπεράνθρωπη του δύναμη, την ταχύτητά του, προσέφερε αυξημένη αντοχή και ήταν αλεξίσφαιρη. Η στολή επίσης του προσέφερε οργανικό ιστό τον οποίο παρήγαγε η ίδια, έχοντας μάθει τη χημική φόρμουλα του πολυμερούς που ο Πίτερ χρησιμοποιούσε για ιστό. Η στολή μπορούσε επίσης να αλλάξει και να αντιγράψει τα ρούχα και την εμφάνιση του οποιουδήποτε. Όταν αισθανόταν ότι βρισκόταν σε κίνδυνο, η στολή αντιδρούσε από μόνη της μερικές φορές, χωρίς τη μεσολάβηση του Πίτερ, και ενίσχυε την επιθετικότητα του. Ο Πίτερ επίσης ξυπνούσε εξαντλημένος τα πρωινά επειδή χωρίς να το ξέρει, η στολή αναλάμβανε δράση από μόνη της τα βράδια. Ο Spider-Man επισκέφτηκε τον Mr. Fantastic και πληροφορήθηκε ότι η στολή ήταν ουσιαστικά ένας εξωγήινος ζωντανός οργανισμός που ήθελε τον Πίτερ για ξενιστή του, πως σύντομα θα έπαιρνε αυτός τον έλεγχο του μυαλού του και προειδοποιήθηκε να ξεφορτωθεί τη στολή. Ο εξωγήινος όμως δεν ήθελε να αφήσει έναν τόσο καλό οικοδεσπότη και κάθε φορά που προσπαθούσε να βγάλει τη στολή, αυτή στένευε. Τελικά κατάφεραν να την απομακρύνουν με υπερήχους και φλόγα. Ο εξωγήινος όμως επέστρεψε στο διαμέρισμα, πήρε τη μορφή της παλιάς στολής του Πίτερ καθώς ήθελε πίσω τον ξενιστή της και ενώθηκε εκ νέου με τον ήρωα. Απελπισμένος, ο Πίτερ οδηγήθηκε σε μια εκκλησία όπου απαλλάχτηκε από τον εξωγήινο μόνιμα, χάρη στους υψηλής συχνότητας ήχους από τις καμπάνες. Έκτοτε ο Πίτερ υιοθέτησε μια μαύρη στολή ίδιου σχεδίου με την κανονική μαύρη, αλλά την εγκατέλειψε επειδή η στολή τρόμαζε τη σύζυγο του, από τη στιγμή που η Mary-Jane συνάντησε τον εξωγήινο η ίδια στο σώμα του δημοσιογράφου Εdward Charles Brock, δημιουργώντας τον Venom.

* **Η Πορφυρή Αράχνη** (*Scarlet Spider*). Όταν ο μοναδικός εν ζωή κλώνος του Spider-Man, Ben Reilly πήρε τη θέση του Πίτερ σαν υπερήρωας, δημιούργησε αρχικά μια νέα στολή. Η στολή αποτελούνταν από ένα ολόσωμο κόκκινο σπάντεξ και ένα μπλε κοντομάνικο μπλουζάκι χωρίς μανίκια, με μια μεγάλη μαύρη αράχνη στο στερνό της μπλούζας. Σε αυτή τη στολή, οι ανταλλακτικοί ιστοί των εκτοξευτών φαίνονταν και βρίσκονταν στο εξωτερικό της στολής, γύρω από τούς καρπούς του. Μια άλλη διαφορά ήταν ότι τα μάτια της μάσκας δεν είχαν μαύρη περίμετρο, παρέμειναν άσπρα άλλα ήταν πολύ μεγαλύτερα.

* **Η δεύτερη στολή του Ben**. Η επόμενη στολή του Βen ήταν επαναστατική όσον αφορά το στυλ. Συνδυάζει τη στολή του Πίτερ με αυτή της Πορφυρής Αράχνης. Η μάσκα ήταν σαν αυτή του Πίτερ και η στολή ήταν ολοκόκκινη με ιστούς σε όλο το θώρακα και την πλάτη: από πίσω, από το κάτω μέρος της σπονδυλικής στήλης μέχρι τους ώμους και από μπροστά, από τους ώμους μέχρι το κάτω μέρος των πλευρών. Στο στέρνο υπήρχε μια πελώρια μπλε αράχνη με μεγάλα πόδια που συνδέονταν με τα πόδια μιας αράχνης στην πλάτη, ίδιας με την πρώτη. Στη στολή, ό,τι δεν ήταν κόκκινο, ήταν μπλε. Τα μανίκια και τα παντελόνια ήταν επίσης μπλε, όπως και τα χέρια της στολής, μαζί με τα δύο μεσαία δάκτυλα. Τα υπόλοιπα δάκτυλα ήταν κόκκινα. Οι μπότες της στολής ήταν μισές κόκκινες με ιστούς και μισές μπλε. Οι εκτοξευτές ιστού ήταν τοποθετημένοι όπως στην Πορφυρή Αράχνη.

* **Η μονωτική στολή** (*Insolated Suit*). Όταν ο Spider-Man αντιμετώπισε τον *[[Electro (χαρακτήρας κόμικ)|Electro]]*, σκέφτηκε να δημιουργήσει μια στολή από λάστιχο ώστε να μην δέχεται τόσο δυνατές ηλεκτρικές εκκενώσεις. Αρχικά ήταν μια απλή στολή από λάστιχο αλλά αργότερα ο Πίτερ βελτίωσε το στυλ της καθώς και τη μόνωσή της.

* **Η αραχνοπανοπλία** (*Spider-Armour*). Όταν ο Spidey ήρθε αντιμέτωπος με τις συνδυασμένες δυνάμεις των *Βlood Rose, Gauntlet* και των *New Enforcers*, χρειάστηκε επιπλέον προστασία ενάντια στα πολυβόλα όπλα με υψηλού διαμετρήματος σφαίρες. Χρησιμοποίησε μια ολόσωμη πανοπλία η οποία ενώ τον έκανε πρακτικά αλεξίσφαιρο μείωνε δραστικά την ευλυγισία και την ελαστικότητα του. Η στολή καταστράφηκε από οξύ κατά τη διάρκεια της μάχης. 

* **Κρίση Ταυτότητας**. Κατά τη διάρκεια αυτού του γεγονότος, ο Spider-Man ήταν καταζητούμενος για την επίθεσή του ενάντια στον Norman Osborn (Green Goblin) επειδή ο δεύτερος έκανε άνω κάτω το σπίτι του πρώτου. Επειδή η αμοιβή για τη σύλληψη του Spider-Man ήταν 10.000.000 δολάρια, ο Πίτερ πήρε διάφορες ταυτότητες για να μπορεί να πολεμά το έγκλημα χωρίς να κινδυνεύει. Η πρώτη του ταυτότητα ήταν ο Ricochet (εξοστρακισμός). Η στολή του Ricochet φτιάχτηκε από τη Mary-Jane. Επιδείκνυε τις ακροβατικές ικανότητες του Πίτερ και ήταν ικανή να εκτοξεύει δίσκους για επιθετικούς σκοπούς. Ήταν μπλε χρώματος και ασημένια, με ένα τεράστιο ασημένιο *R* στο στέρνο και ένα σκούρο μπλε τζάκετ με τους πορτοκαλί δίσκους προσαρμοσμένους πάνω του. Τα παντελόνια ήταν μπλε και ασημένια και η μάσκα άσπρη, χωρίς στόμα, με ασημένια μαλλιά σε χωρίστρα. Τα μάτια ήταν κανονικών διαστάσεων με μαύρη περίμετρο. Μια δεύτερη ταυτότητα ήταν ο *Prodigy* (ιδιοφυΐα). Η στολή του Prodigy ήταν κίτρινη, με λίγες άσπρες επενδύσεις, άσπρες μπότες και γάντια. Τα πάντα στη στολή, εκτός από τον κόκκινο μανδύα, ήταν αλεξίσφαιρα. Ακολούθησε ο *Dusk* (δύση). Η στολή του είχε προέλευση από άλλη διάσταση. Προερχόταν από την «Αρνητική Ζώνη», όταν ο Spider-Man βρισκόταν εκεί για να βοηθήσει κάποιους επαναστάτες ενάντια στον Blastaar. Ήταν εντελώς μαύρη, με φτερά (σαν ενός ιπτάμενου σκίουρου) κάτω από τα χέρια και μέχρι τα πλευρά. Μπορούσε επίσης να γίνει αόρατη στις σκιές. Η τελευταία στολή ήταν αυτή του Hornet (Σκνίπα). Ο Hornet ήταν ικανός να πετάει, χάρη σε προωθητήρες πτήσης (όπως στα αεροπλάνα για παράδειγμα, αλλά πολύ μικρότερους), φτιαγμένους από τον Hobbie Brown (Prowler). Η υπόλοιπη στολή ήταν κατασκευασμένη για πτήση, με γυαλιά προσαρμοσμένα σε μάσκα, όλα κατασκευασμένα αεροδυναμικά. Η στολή ήταν μωβ και μαύρη, με μια μεγάλη κίτρινη σκνίπα στο στέρνο. Ήταν επίσης αλεξίσφαιρη και τα γάντια μπορούσαν να εκτοξεύουν βέλη με ηρεμιστικό. Αργότερα, τις στολές αυτές πήραν οι Johnny Gallo, Ritcie Gilmore, Cassie Commons και Eddie McDonough αντίστοιχα, σχηματίζοντας την ομάδα των *Slingers*.

* **Captain Universe**. Ο Spider-Man, κατά τη διάρκεια του *Acts of Vengeance*, υπήρξε φορέας της δύναμης *Enigma* (Αίνιγμα), ικανή να κάνει τον οποιονδήποτε το δυνατότερο ον στο σύμπαν. Με τις δυνάμεις αυτές κατατρόπωσε τον *[[Magneto]]* και τον *Graviton*.  Η «στολή» (όχι ακριβώς στολή επειδή κάθε φορέας της δύναμης είχε την ίδια εμφάνιση) ήταν ασημένια από το διάφραγμα και κάτω και μπλε από εκεί και πάνω. Τα μάτια ήταν κανονικών διαστάσεων και ένα μέρος της μάσκας του Spidey φαινόταν. Στο στέρνο υπήρχε ένα άσπρο σχέδιο που μάλλον αντιπροσώπευε ένα σύμπλεγμα ατόμων, συνδεδεμένα μεταξύ τους. Η δύναμη Enigma έκανε τον Spider-Man τρομερά δυνατό, σε όλους τους τομείς. Η δύναμή του πολλαπλασιάστηκε και έφτασε σε εξωπραγματικά επίπεδα (άπειρη δύναμη για την ακρίβεια), τόσο που ήταν ικανός να στείλει τον Hulk σε τροχιά με μια μόνο γροθιά. Ήταν άτρωτος, ικανός να πετάει και είχε τηλεσκοπική όραση. Είχε πλήρη εξουσία σε κάθε μορφή ενέργειας. Την ενέργεια που απορροφούσε μπορούσε την μετατρέψει σε κοσμική, την οποία απελευθέρωνε από τα χέρια του σε υψηλής ισχύος κοσμικές ακτίνες. Η μεγαλύτερη από τις δυνάμεις του, ήταν η δυνατότητα να ελέγχει κάθε είδους μόριο. Όντας φορέας μιας κοσμικού επιπέδου δύναμης, ο Spidey είχε ένα είδος κοσμικής επαγρύπνησης που τον καθιστούσε ικανό να γνωρίζει κάθε είδος «κακή πράξη» που γινόταν σε όλο το γαλαξία. Η επαγρύπνηση ήταν τέτοιας έντασης, που όταν η αραχνοαίσθηση ενεργοποιούνταν για κάποιο έγκλημα, ο Spidey κυριολεκτικά πονούσε. Ήταν επίσης ικανός να τηλεμεταφέρεται.

* **Spider-Man του 2099**. Στο σκοτεινό μέλλον ο κόσμος ελέγχεται από μεγάλες επιχειρήσεις. Μια από τις μεγαλύτερες, ονόματι *Alchemax*, ήθελε τη βοήθεια ενός επιστήμονα ονόματι Miguel O'Hara. Ο Μiguel ήταν ένας λαμπρός αλλά αλαζόνας επιστήμονας και διευθυντής του τμήματος γενετικής στην Alchemax. Όταν η εταιρεία προσπάθησε να εξασφαλίσει την αφοσίωσή του, εθίζοντάς τον σε ναρκωτικά, ο Miguel ήταν αρκετά εξοργισμένος για να χρησιμοποιήσει την τελευταία του εφεύρεση του για να μεταλλάξει τον ίδιο του γενετικό κώδικα. Με αυτό τον τρόπο ξεπέρασε τον εθισμό του αλλά υπέστη παρενέργειες αποκτώντας υπερδυνάμεις. Έτσι, ο Miguel έκρυψε αυτές τις παρενέργειες πίσω από τη μάσκα του Spider-Man 2099. Ο Spider-Man 2099 ήταν ικανός να παράγει οργανικό ιστό, είχε υπεράνθρωπη δύναμη και δηλητηριώδη σαγόνια. Ήταν επίσης υπερβολικά ευλύγιστος με υπεράνθρωπες αισθήσεις και νύχια. Η στολή του Miguel ήταν ολόσωμη με έναν μικρό μανδύα από ιστό, με μπλε χρώμα και ένα σχέδιο κόκκινης νεκροκεφαλής στο θώρακα που οδηγεί σε παχιές γραμμές που φτάνουν μέχρι το πάνω μέρος των χεριών. Η μάσκα του δεν έχει στόμα και τα μάτια είναι φτιαγμένα μόνο από μια κόκκινη περίμετρο.

* **Αρνητική Ζώνη**. Όταν ο Spider-Man βρέθηκε στην Αρνητική Ζώνη για να σώσει τρία παιδιά, η στολή του άλλαξε, χωρίς όμως να του προσφέρει κάποια παραπάνω ικανότητα. Υπάρχουν δύο εκδόσεις: μία ασπρόμαυρη έκδοση της κλασσικής και μια μπλε και κόκκινη με πολύπλοκο σχέδιο.

* **Ο φανταστικός άνθρωπος σακούλα** (*The Amazing Βagman*). Όταν ο Πίτερ ξεφορτώθηκε την εξωγήινη στολή, χρειάστηκε να φορέσει κάτι για να φτάσει στο σπίτι. Έτσι, οι Fantastic Four του έδωσαν μια δική τους στολή και μια χαρτοσακούλα για να καλύψει το πρόσωπό του.
* ** Η Σιδερένια Αράχνη** (*Iron-Spider*). Πριν τον Εμφύλιο Πόλεμο της Marvel, ο Πίτερ έγινε μέλος των *[[Εκδικητές|Εκδικητών]]* και προστατευόμενος του Tony Stark (Iron Man). Ως δώρο για τα δεύτερα γενέθλιά του, μετά το *The Other*, ο Tony έδωσε στον Πίτερ μια νέα στολή. Η στολή είχε πολλά νέα τεχνολογικά στοιχεία. Ήταν αλεξίσφαιρη, μπορούσε να τον κάνει αόρατο, να αλλάξει εμφάνιση με εντολή σκέψης, του επέτρεπε να αναπνέει κάτω από το νερό και περιείχε φίλτρα άνθρακα για να μην αναπνέει τοξίνες. Μπορούσε επίσης να βλέπει υπεριώδεις ακτινοβολίες, ενώ υπήρχαν ενισχυτές ακοής. Στην πλάτη της στολής υπήρχαν τρία μεταλλικά μηχανικά πόδια αράχνης τα οποία λειτουργούσαν μέσω ενός μηχανικού συνδέσμου που επέτρεπε στον Πίτερ να τα ελέγχει σαν να ήταν τα δικά του χέρια. Επίσης, όταν έπεφτε από μεγάλα ύψη ή βρισκόταν πολύ κοντά στο έδαφος και κινδύνευε να χτυπήσει, η στολή του επέτρεπε να πετάει για μικρό χρονικό διάστημα. Τα χέρια τον βοηθούσαν στην αναρρίχηση, είχαν μικροκάμερες στις άκρες και τα χρησιμοποίησε και επιθετικά σε μια μάχη εναντίον του *[[Captain America]]*. Υπήρχε ασύρματος που ήταν προσαρμοσμένος στις συχνότητες της αστυνομίας, της πυροσβεστικής και των επειγόντων. Η στολή είχε επίσης GPS μικρής εμβέλειας. Ένα μέρος της στολής μπορούσε να αποκοπεί από αυτή για να προστατέψει τον Spider-Man από πράγματα που δεν θα έπρεπε να αγγίξει και μπορούσε να πάρει σχήμα διάφορα σχήματα καθώς ήταν φτιαγμένη από ένα είδος νοήμονος μετάλλου. Όλα τα μηχανήματα ελέγχονταν από έναν υπολογιστή στο θώρακα της στολής. Η στολή ήταν κόκκινη και κίτρινη με μια τεράστια αράχνη στο στερνό. Τα μάτια της στολής ήταν κίτρινα μαζί με την αράχνη.

## Εξοπλισμός
Όντας μια ιδιοφυΐα στη Μηχανική και έχοντας πάρει διδακτορικό στη Φυσική και στη Χημεία, ο Πίτερ έχει δημιουργήσει μια σειρά από στοιχεία εξοπλισμού.
* **Ιστός**. Όταν ο Πίτερ τσιμπήθηκε από την αράχνη, σκέφτηκε ότι δεν υπάρχει αράχνη που να μη μπορεί να εκκρίνει ιστό. Έτσι δημιούργησε ένα κολλώδες και ελαστικό σύνθετο πολυαλυσιδωτό οργανικό πολυμερές. Οι ιδιότητες και οι χρήσεις του είναι παρόμοιες με αυτές του οργανικού ιστού, μόνο που ο τεχνητός έλιωνε σε διάστημα μίας ώρας. 
 
* **Εκτοξευτές ιστού**. Η πραγματική ιδιοφυΐα του Πίτερ φαίνεται σε αυτά τα κατασκευάσματα. Φορώντας έναν σε κάθε καρπό, ο Πίτερ είναι ικανός να εκτοξεύσει τον ιστό του σε απόσταση 15 μέτρων προς τα πάνω και 20 μέτρων σε οριζόντια γραμμή. Ο κάθε εκτοξευτής έχει ένα προειδοποιητικό φως ώστε ο Spider-Man να ξέρει πότε να χρησιμοποιήσει ανταλλακτικό ιστό.  Ο ανταλλακτικός ιστός βρίσκεται αποθηκευμένος σε υγρή μορφή, σε μικρές θήκες υψηλής πίεσης οι οποίες προσαρμόζονται σε ένα ειδικά διαμορφωμένο μεταλλικό περικάρπιο. Ο ιστός εξέρχεται μέσω ενός μικρού σωλήνα. Ο ιστός στερεοποιείται τη στιγμή που έρχεται σε επαφή με τον αέρα. Μια σκανδάλη για την εκτόξευση του ιστού βρίσκεται τοποθετημένη στο εσωτερικό της παλάμης του.  Ένας μηχανισμός απαιτεί δύο πατήματα στην σκανδάλη για την εκτόξευση του ιστού, ώστε το υγρό να μην εκκρίνεται όταν ο Spider-Man σχηματίζει γροθιά. Η δύναμη που απαιτείται για να πατηθεί η σκανδάλη είναι τέτοια (οι σκανδάλες πρέπει να τεθούν υπό βάρος 30 κιλών) ώστε οι εκτοξευτές να μην χρησιμοποιούνται από έναν συνήθη άνθρωπο. Υπήρχαν επίσης φορές που οι εκτοξευτές λειτουργούσαν με μπαταρία, η οποία προστατευόταν από ένα στέγαστρο. Παρόλα αυτά, ο Πίτερ φρόντισε να χαλαρώσει τις σκανδάλες όταν έδωσε τους εκτοξευτές στη Mary-Jane σαν δώρο για του Αγίου Βαλεντίνου.
* **Ζώνη Εξοπλισμού**. Η ζώνη περιέχει θήκες με ανταλλακτικό ιστό, ένα «αραχνοσήμα» το οποίο χρησιμοποιούσε μέχρι προσφάτως για να εκφοβίζει τους αντιπάλους του και αραχνοπομπούς.

* **Αραχνοπομποί**. Αρχικά τους δημιούργησε για να παρακολουθεί τον Doc Ock. Οι πομποί αυτοί αποτελούν σημαντικό μέρος του εξοπλισμού του. Είναι κατασκευασμένοι σε σχήμα αράχνης και αφού εκτοξευτούν, βοηθούν τον Spidey να ακολουθήσει ή και να εντοπίσει τον στόχο, εφόσον αυτός βρίσκεται μέσα σε μια απόσταση μικρότερη ή ίση με 20 μίλια. Τα πόδια της αράχνης είναι αεροτομές ώστε ο πομπός να ταξιδεύει γρηγορότερα όταν εκτοξεύεται και το σώμα της είναι ουσιαστικά βάση για τη μπαταρία του πομπού. Ο κάθε πομπός είναι ρυθμισμένος στη συχνότητα της αραχνοαίσθησης του Πίτερ ώστε αυτή να τον προειδοποιεί όταν βρίσκεται εκεί που πρέπει και είναι καλυμμένος με μια κολλώδη ουσία που επιτρέπει στο πομπό να μην ξεκολλά από το στόχο του. Κάποια στιγμή, ο Πίτερ είχε δημιουργήσει έναν εκτοξευτήρα για τους πομπούς του, για μεγαλύτερη ακρίβεια στις βολές. Το κύριο μειονέκτημα ήταν ότι εφόσον ένας κακοποιός ανακάλυπτε το μηχανισμό, ήταν σε θέση να οδηγήσει τον Spider-Man σε παγίδα, τοποθετώντας το πομπό σε σημεία της αρεσκείας του, όπως έκανε ο Tracer στο Friendly Neighbourhood Spider-Man #1.

* **Αραχνοκίνητο** (*Spider-Mobile*). Έχοντας οικονομικό πρόβλημα και μη μπορώντας να πληρώσει το νοίκι, ο Πίτερ δέχτηκε να προωθήσει μια μηχανή η οποία δεν μολύνει το περιβάλλον από την εταιρεία Corona Motors. Θα έπρεπε όμως ο ίδιος να κατασκευάσει το αυτοκίνητο που θα χρησιμοποιούσε αυτή τη μηχανή. Για αυτό απευθύνθηκε στον Ανθρώπινο Πυρσό και μαζί δημιούργησαν ένα αυτοκίνητο τύπου Βuggy (περιζήτητο στην εποχή του) με δύο καθίσματα, λάστιχα για να τρέχει και στην άμμο και υαλογόνα φώτα. Προσέθεσαν εξοπλισμό τύπου Spider-Man, όπως εκτοξευτές ιστού, εκτινασσόμενο κάθισμα οδηγού, φανάρι που εκπέμπει το αραχνοσήμα και εμφάνιση παρόμοια με αυτή της μπλε και κόκκινης στολής, με τυπωμένους μαύρους ιστούς. Χρησιμοποιώντας το όχημα σε κάποιες αποστολές, ο Spidey προκάλεσε κάποτε την προσοχή της αστυνομίας και προκειμένου να ξεφύγει έστριψε σε ένα στενό οπού τον περίμενε ο Mysterio II. Ο κακοποιός τον έκανε πιστεύει ότι οδηγούσε σε μια αποβάθρα και έπεφτε στο νερό. Ο Spider-Man στη συνέχεια «κολύμπησε» και «σώθηκε» αφήνοντας το αυτοκίνητο στη μοίρα του. Στη συνέχεια όμως, ο Tinkerer το χρησιμοποίησε εναντίον του ήρωα. Έχοντας γλιτώσει παρά τρίχα, ο Spider-Man περιμάζεψε το κατεστραμμένο αμάξι με τον ιστό του και το έστειλε πίσω στην εταιρεία με τους χαιρετισμούς του.

* **Αραχνοσήμα**. Το σήμα προέρχεται από μια πολύ δυνατή λάμπα στη μέση της ζώνης εξοπλισμού του και προβάλλει τη μάσκα του ήρωα. Η κύρια χρήση του σήματος ήταν να παίζει με τα νεύρα των κακοποιών, να αναγγέλλει την άφιξη του και να ρίχνει φως σε μέρη στα οποία δεν έβλεπε, όπως σπηλιές και υποβρύχια μέρη (μετά την απόκτηση νυχτερινής όρασης, δεν χρησιμοποιήθηκε).

## Ο Spider-Man στην Ελλάδα
Στην Ελλάδα σειρές του Spider-Man έχουν κυκλοφορήσει εδώ και δεκαετίες από διάφορες εκδοτικές εταιρείες, αρχικά από την Καμπανάς στο ομώνυμο ιστορικό περιοδικό και από τη δεκαετία του '90 και μετά από τις Μαμούθ Comix, Modern Times και Anubis Comics.

## Μέσα
Ο Spider-Man, εκτός από τα κόμικς, έχει εμφανιστεί πολλές φορές στην τηλεόραση, τον κινηματογράφο και τα βιντεοπαιχνίδια.

### Κόμικς
* *[[Amazing Fantasy]]* (1961-2006)
* *[[The Amazing Spider-Man]]* (1963-)
* *[[The Spectacular Spider-Man]]* (1968-2018)
* *[[Marvel Team-Up]]* (1972-)
* *[[Web of Spider-Man]]* (1985-2010)
* *[[Peter Parker: Spider-Man]]* (1990-2003)
* *[[The Sensational Spider-Man]]* (1996-1998)
* *[[Spider-Man: Chapter One]]* (1998-1999)
* *[[Ultimate Spider-Man]]* (2000-2011)
* *[[Ultimate Comics: Spider-Man]]* (2011-2013)
* *[[Avenging Spider-Man]]* (2012-2013)
* *[[The Superior Spider-Man]]* (2013-2014)

### Τηλεοπτικές σειρές
* *[[Spider-Man (τηλεοπτική σειρά, 1967)|Spider-Man]]* (1967-1970)
* *[[Spidey Super Stories]]* (1974-1977)
* *[[The Amazing Spider-Man (τηλεοπτική σειρά)|The Amazing Spider-Man]]* (1977-1979)
* *[[Spider-Man (ιαπωνική τηλεοπτική σειρά)|Spider-Man]]* (1978-1979)
* *[[Spider-Man (τηλεοπτική σειρά, 1981)|Spider-Man]]* (1981-1982)
* *[[Spider-Man και οι Φανταστικοί Φίλοι του]]* (1981-1983)
* *[[Spider-Man (τηλεοπτική σειρά, 1994)|Spider-Man]]* (1994-1998)
* *[[Spider-Man Unlimited]]* (1999-2001)
* *[[Spider-Man: Η Νέα Σειρά Κινουμένων Σχεδίων]]* (2003)
* *[[Ο Φανταστικός Σπάιντερ-Μαν]]* (2008-2009)
* *[[Ο Απόλυτος Spider-Man]]* (2012-2017)
* *[[Spider-Man (τηλεοπτική σειρά, 2017)|Spider-Man]]* (2017-2020)
* *[[Spidey και οι Απίθανοι Φίλοι του]]* (2021-)
* *[[Ο Spider-Man της Γειτονιάς σας]]* (2025-)

### Ταινίες

#### ''[[The Amazing Spider-Man (τηλεοπτική σειρά)|The Amazing Spider-Man]]''
* *[[Spider-Man (ταινία, 1977)|Spider-Man]]* (1977)
* *[[Spider-Man Strikes Back]]* (1978)
* *[[Spider-Man: The Dragon's Challenge]]* (1981)

#### ''[[Spider-Man (ιαπωνική τηλεοπτική σειρά)|Supaidāman]]''
* *[[Spider-Man (ταινία, 1978)|Supaidāman]]* (1978)

#### ''[[Ο Spider-Man στον κινηματογράφο#Ταινίες του Σαμ Ράιμι|Spider-Man]]''
* *[[Spider-Man (ταινία, 2002)|Spider-Man]]* (2002)
* *[[Spider-Man 2]]* (2004)
* *[[Spider-Man 3]]* (2007)

#### ''[[Ο Spider-Man στον κινηματογράφο#Ταινίες του Μαρκ Γουέμπ|The Amazing Spider-Man]]''
* *[[The Amazing Spider-Man (ταινία)|The Amazing Spider-Man]]* (2012)
* *[[The Amazing Spider-Man 2]]* (2014)

#### [[Κινηματογραφικό Σύμπαν της Marvel]]

* *[[Spider-Man: Η Επιστροφή Στον Τόπο Του]]* (2017)
* *[[Spider-Man: Μακριά Από τον Τόπο του]]* (2019)
* *[[Spider-Man: No Way Home]]* (2021)
* *[[Spider-Man: Καινούργια Μέρα]]* (2026)

#### ''[[Ο Spider-Man στον κινηματογράφο#Αραχνο-Σύμπαν|Αραχνο-Σύμπαν]]''
* *[[Spider-Man: Μέσα στο Αραχνο-Σύμπαν]]* *(*2018)
* *[[Spider-Ham: Caught in a Ham]]* (2019)
* *[[Spider-Man: Ακροβατώντας στο Αραχνο-Σύμπαν]]* (2023)
* *[[The Spider Within: A Spider-Verse Story]]* (2023)
* *[[Spider-Man: Beyond the Spider-Verse]]* (2027)

#### [[Σύμπαν του Spider-Man της Sony]]
* *[[Venom (ταινία)|Venom]]* (2018)
* *[[Venom 2]]* (2021)
* *[[Morbius (ταινία)|Morbius]]* (2022)
* *[[Madame Web (ταινία)|Madame Web]]* (2024)
* ** (2024)
* ''Kraven ο Κυνηγός'' (2024)

### Βιντεοπαιχνίδια
* *[[Spider-Man: The Video Game]]* (1991)
* *[[Spider-Man (βιντεοπαιχνίδι, 2000)|Spider-Man]]* (2000)
* *[[Spider-Man 2: Enter Electro]]* (2001)
* *[[Spider-Man (βιντεοπαιχνίδι, 2002)|Spider-Man]]* (2002)
* *[[Spider-Man 2 (βιντεοπαιχνίδι, 2004)|Spider-Man 2]]* (2004)
* *[[Ultimate Spider-Man (βιντεοπαιχνίδι)|Ultimate Spider-Man]]* (2005)
* *[[Spider-Man: Battle for New York]]* (2006)
* *[[Spider-Man 3 (βιντεοπαιχνίδι)|Spider-Man 3]]* (2007)
* *[[Spider-Man: Friend or Foe]]* (2007)
* *[[Spider-Man: Web of Shadows]]* (2008)
* *[[Spider-Man: Shattered Dimensions]]* (2010)
* *[[Spider-Man: Edge of Time]]* (2011)
* *[[The Amazing Spider-Man (βιντεοπαιχνίδι, 2012)|The Amazing Spider-Man]]* (2012)
* *[[The Amazing Spider-Man 2 (βιντεοπαιχνίδι, 2014)|The Amazing Spider-Man 2]]* (2014)
* *[[Spider-Man (βιντεοπαιχνίδι, 2018)|Spider-Man]]* (2018)
* *[[Spider-Man: Miles Morales]]* (2020)
* *[[Spider-Man 2 (βιντεοπαιχνίδι, 2023)|Spider-Man 2]]* (2023)

## Παραπομπές


## Εξωτερικοί σύνδεσμοι
* Επίσημη ιστοσελίδα της Marvel Comics
* Επίσημο δίκτυο των ταινιών Spider-Man
* Πληροφορίες για το *[[The Amazing Spider-Man]]*


Κατηγορία:Κόμικς που έγιναν βιντεοπαιχνίδια
Κατηγορία:Κόμικς που έγιναν τηλεοπτικές σειρές
Κατηγορία:Κόμικς που έγιναν ταινίες
Κατηγορία:Υπερήρωες της Marvel Comics
Κατηγορία:Χαρακτήρες που δημιουργήθηκαν από τον Σταν Λι
Κατηγορία:Χαρακτήρες που δημιουργήθηκαν από τον Στιβ Ντίτκο
Κατηγορία:Χαρακτήρες του Spider-Man
Κατηγορία:Χαρακτήρες των Εκδικητών
Κατηγορία:Χαρακτήρες κόμικς που δημιουργήθηκαν το 1962